Ryžové obedy bez ryže
Nedávno sme písali o tom, ako si pripraviť karfiolovú ryžu. Dovoľte nám nadviazať na túto chutnú a zaujímavú tému troma rýchlymi receptami, ktoré sme priamo v redakcii odskúšali počas obedných prestávok.
Chutné, rýchle a sýte
K príprave každého z nich potrebujete len tri základné suroviny a zopár špécií, ktoré určite doma máte. Základ tvorí ryža pripravená z karfiolu alebo brokolice. Túto netradičnú "prílohu" pripravíte naozaj za pár minút osmažením na kvapke oleja.
Navyše počas prípravy ju máte možnosť vybalansovať k dokonalosti bylinkami, koreninami či lyžičkou horčice alebo nízkotučnej majonézy. Nuž a potom už stačí pridať zvyšné dve suroviny a perfektný obed je na svete.
Brokolicová ryža s chrumkavý cícerom a tofu
Ingrediencie
- ½ menšej brokolice
- ½ konzervy cíceru
- 90 g tofu
- horčica
- olej
- sójová omáčka
- kurkuma, mletá paprika, mleté čierne korenie, soľ
Ako na to
Na rozpálený olej, na panvici dáme opekať scedený cícer, pridáme kurkumu, mletú papriku, čierne korenie a trošku soli. Keď sú guličky krásne zlatohnedé presypeme ich z panvice do misky a na panvicu pridáme kvapku oleja a kocky tofu. Pokvapkáme lyžičkou sójovej omáčky a syr prudko opekáme do chrumkava. Pridáme do misky k cíceru.
Brokolicu postrúhame alebo rozmixujeme na malé zrniečka a vysypeme na rozpálený olej v panvici (stále používame tú istú panvicu). Chvíľku pražíme do mäkka ochutíme soľou, korením a lyžičkou horčice.
Všetko spojíme do kompletného a krásne farebného jedla.
Karfiolové rizoto so šampiňónmi a kuracími mäskom
Ingrediencie
- ¼ hlávky karfiolu
- 100 g šampiňóny
- 150 g kurací rezeň (prsia)
- majonéza
- olej
- tymian, mleté čierne korenie, soľ
Ako na to
Kurací rezeň umyjeme, osušíme, z oboch strán okoreníme a jemne nasolíme. Položíme na rozpálenú grilovaciu panvicu s kvapkou oleja a grilujeme z každej strany asi 6 až 8 minút.
Medzitým si na panvici na troške oleja opražíme pokrájané šampiňóny, pridáme korenie, soľ a tymian. Keď sa začne odparovať hubová šťava pridáme postrúhaný karfiol a opekáme do mäkka. Dochutíme lyžičkou majonézy a odstavíme.
Hotové rizoto pokvapkáme výpekom z grilovania a na vrch umiestnime kurací steak.
Karfiolová ryža s kapiou a volským okom
Ingrediencie
- ¼ hlávky karfiolu
- 1 kus väčšia kapia
- ½ kus cibuľa
- 1 strúčik cesnak
- 1 kus vajce
- olej
- kremžská horčica
- soľ, mleté čierne korenie
Ako na to
Na oleji opražíme nasekanú cibuľku a pridáme na malé kocky pokrájanú kapiu.
Osolíme, okoreníme a keď zelenina zmäkne pridáme postrúhaný karfiol a pretlaceny cesnak. Opkáme ešte asi tri minúty a pred odstavením ochutíme horčicou.
Na vrch ryže uložíme jedno či dve volské oká, ideálne s vláčny m žĺtkom, ktoré sa krásne rozleje do karfiolového základu.